Betjent handlede med værdifulde dokumenter fra historisk tyveri fra Rigsarkivet – nu kritiseres politiet for mangelfuld efterforskning

Københavns Politi har været klar over, at en betjent fra egne geledder har haft værdifulde nazi-dokumenter i, hvad Rigsarkivet betegner som ulovlig besiddelse.

Men politiet valgte slet ikke at ransage hos betjenten i forbindelse med efterforskningen af den historisk store tyveri-sag – ligesom man heller ikke rejste en sigtelse mod vedkommende. Flere andre personer, der også opkøbte de historiske tyvekoster, fik ellers deres hjem ransaget i sagen.

Politiets fremgangsmåde møder undren hos en mangeårig efterforsker, lige så vel som den giver anledning til hård kritik.

Fra politisk hold afkræver Dansk Folkepartis gruppeformand, Peter Skaarup, svar fra justitsminister Søren Pape Poulsen (K).

– For mig at se virker det mærkværdigt, at man ikke ransager fuldt ud i sådan nogle sager. Justitsministeren må forklare Folketinget, hvordan det kan være, at en sag som den her ikke bliver fuldstændig belyst i alle detaljer, lyder det fra Skaarup.

Unik og uerstattelig kulturarv

Tilbage i 2012 kom det frem, at Rigsarkivet havde været udsat for danmarkshistoriens største tyveri af historisk materiale. Omfattende mængder af dokumenter fra besættelsestiden var blevet fjernet fra nationalarkivet.

I forbindelse med retssagen erklærede to personer sig skyldige i at have stjålet ’ikke under 1045 arkivalier til en anslået værdi på mellem 1,5 og 3 millioner kroner’.

Der var tale om en ’unik og uerstattelig kulturarv, da arkivalierne i al væsentlighed udgøres af dokumenter om danskere i tysk krigstjeneste under Anden Verdenskrig’.

I sagens dombog nævnes det desuden, at nogle af de stjålne dokumenter blev gjort til genstand for videresalg.

Her dukker navnet på en betjent fra Københavns Politi op. Det fremgår af dombogen, at den pågældende betjent har købt ’en soldaterbog og to-tre andre ting’ på en messe i Rødovre. Pris: 17.000 kroner.

(Artiklen fortsætter under billedet)

Bagsiden af soldaterbogen, hvor det bl.a. beskrives, at den kun må udgives af det ansvarlige SS-tjenestested. Foto: Ekstra Bladet

Ulovligt

Den slags handler er ulovlige. I et nyligt folketings-svar til Dansk Folkepartis Peter Skaarup fastslår Rigsarkivet således, at ’arkivalier fra tidligere eller eksisterende statslige myndigheder ikke lovligt kan befinde sig i privatbesiddelse, endsige gøres til genstand for køb og salg’.

Betjenten indleverede efterfølgende den værdifulde soldaterbog fra en dansker i tysk SS-tjeneste samt de andre dokumenter til Københavns Politi. Det fremgår af politiets såkaldte kosterrapport over beslaglagte genstande i sagen.

I rapporten bliver det desuden slået fast, at materialet tilhører Rigsarkivet.

Men på trods af, at betjenten havde købt dokumenter, der ikke lovligt kan befinde sig privatbesiddelse, så foretog Københavns Politi sig ikke yderligere. Hvilket nu møder kritik.

(Artiklen fortsætter under billedet)

På soldaterbogens første sider kan man finde et billede samt specifikke oplysninger om den danske soldat i SS-tjeneste. De personlige oplysninger om den pågældende soldat er slørede efter krav fra Rigsarkivet. Foto: Ekstra Bladet.

God tro

Det kan nemlig udledes af kosterrapporten, at betjenten – som den eneste af de personer, der havde opkøbt stjålne dokumenter i sagen – ikke har været udsat for en ransagning.

Desuden valgte politiet ikke at rejse sigtelse mod vedkommende. Der står således i kosterrapporten, at den pågældende person blot blev afhørt uden sigtelse.

Ekstra Bladet har været i kontakt med betjenten, der forklarer, at han købte dokumenterne i god tro. Han forklarer, at han gjorde, hvad han kunne for at tjekke, hvorvidt der var tale om hælervarer.

'Ham tager vi lige ud at besøger'

Efter at have fået forelagt sagen undrer den tidligere efterforsker hos politiet samt forfatteren til flere bøger om besættelsestiden Frank Bøgh sig over politiets fremgangsmåde.

– Hvis man indkalder en person til afhøring, er det under normale omstændigheder, fordi man har fået et tip om, at vedkommende ligger inde med nogle af de ting, der er blevet handlet med i sagen om tyveriet fra Rigsarkivet.

– Hvis det er tilfældet, så ville man normalt sige, at ham tager vi lige ud og besøger. I 99 ud 100 tilfælde, når man kommer og afleverer papirerne på den måde, så vil man ransage hans hjem, siger Frank Bøgh og fortætter:

Kan ikke være lovlige

– Jeg vil da synes, at man skulle rejse sigtelse mod ham, når det kommer frem, at han er i besiddelse af dokumenterne, der tilhører Rigsarkivet.

– Den type dokumenter kan du ikke købe på lovlig vis nogen som helst steder. Hvis det er originaler, vi taler om, kan de ikke være i nogens lovlige besiddelse.

– Men jeg ville sikre mig juridisk inden – der skal findes en paragraf, som sigtelsen kan hæftes op på. Personligt ville jeg runde juristerne, og sige, at der er noget, der indikerer, at det er stjålet fra Rigsarkivet. Og det må vi antage, at de fleste godt ved, det er en forbrydelse, lyder det fra den tidligere efterforsker.

Peger mod ledelsen

Erik Høgh-Sørensen, der er bl.a. er kendt som nazijægeren bag bogen ’Forbrydere uden straf – nazisterne der slap fri’, finder sagen meget alvorlig.

– Der er dokumentation for, at en betjent ved Københavns Politi har handlet med naziting stjålet fra Rigsarkivet, og at denne person har været i søgelyset uden at få sit hjem ransaget. Det er næsten for mildt at kalde den kendsgerning for mistænkelig. Pilen peger direkte mod Københavns Politis ledelse, siger han.

Politiet: Vent på svar

Ekstra Bladet har forelagt Københavns Politi kritikken af deres efterforskning i forbindelse med nazi-tyveriet på Rigsarkivet.

Fra politiets side er meldingen, at man agter at levere et svar i forbindelse med Peter Skaarups henvendelse til justitsminister Søren Pape Poulsen, og at man forinden ikke har nogen kommentarer til sagen.